ดึงอังกฤษรีดภาษีรถเกรย์
กรมศุลกากรเตรียมลงนามเอ็มโอยูกับกรมศุลกากรอังกฤษ แลกเปลี่ยนข้อมูลแก้ปัญหารถเกรย์มาร์เก็ตเลี่ยงภาษี
1 ม.ค. 2556

กรมศุลกากรเตรียมลงนามเอ็มโอยูกับกรมศุลกากรอังกฤษ แลกเปลี่ยนข้อมูลแก้ปัญหารถเกรย์มาร์เก็ตเลี่ยงภาษี
นางเบญจา หลุยเจริญ อธิบดีกรมศุลกากร เปิดเผยว่า ในช่วงเดือน ม.ค. 2556 จะนัดหารือกับกรมศุลกากรของอังกฤษถึงข้อสรุปในการลงนามความร่วมมือ (เอ็มโอยู) เพื่อแลกเปลี่ยนข้อมูลข่าวสารระหว่างศุลกากรไทยกับศุลกากรของอังกฤษ ในเรื่องการสำแดงภาษีนำเข้ารถยนต์ของผู้ประกอบการอิสระ (เกรย์มาร์เก็ต)
ทั้งนี้ เมื่อช่วงเดือน ธ.ค. 2555 ที่ผ่านมา ได้นำคณะกรมศุลกากรไทยเดินทางพบกรมศุลกากรไปประเทศอังกฤษ เพื่อเจรจาถึงแนวทางการแลกเปลี่ยนข้อมูลระหว่างกันไปแล้ว ซึ่งทางอังกฤษขอเวลาในการหารือกับกลุ่มสหภาพยุโรป (อียู) ก่อน
อธิบดีกรมศุลกากร กล่าวว่า ในการแลกเปลี่ยนข้อมูลกับศุลกากรอังกฤษนั้นเป้าหมายสำคัญ คือ การแลกเปลี่ยนข้อมูลนำเข้ารถยนต์เกรย์มาร์เก็ต ซึ่งถือเป็นการร่วมมือในข้อมูลรถยนต์เกรย์มาร์เก็ตเป็นประเทศแรก เนื่องจากเกรย์มาร์เก็ตที่นำเข้ามาในไทยขณะนี้ส่วนใหญ่นำเข้ามาจากประเทศอังกฤษและญี่ปุ่นมากที่สุด ในส่วนของญี่ปุ่นนั้นจะผลักดันการเจรจาเรื่องนี้เข้าไปอยู่ในข้อตกลงทางการค้า (เอฟทีเอ)ร่วมกันอีกครั้ง
“เราจะลงนามเอ็มโอยูกับอังกฤษได้ก่อน ส่วนญี่ปุ่นนั้นต้องรอกรอบเจรจาใหญ่จะดีกว่า ซึ่งเชื่อว่าจะได้ข้อมูลที่ดี โดยข้อมูลที่ไทยต้องการจากอังกฤษ อาทิ ราคารถยนต์รุ่นต่างๆ ที่ขายในอังกฤษ เพื่อนำมาเปรียบเทียบกับราคาที่ผู้นำเข้าสำแดงราคาต่อกรมศุลกากร ว่าต่ำเกินไปหรือไม่ ถ้าไม่ได้เซ็นเอ็มโอยูร่วมกันเราไปขอข้อมูลกับทางอังกฤษลำบาก เพราะถือเป็นความลับทางธุรกิจ” นางเบญจา กล่าว
นางเบญจา กล่าวว่า ความร่วมมือของหน่วยงานในไทย ทำให้การนำเข้ารถยนต์เกรย์มาร์เก็ตอย่างผิดกฎหมายลดลง และขณะนี้กรมศุลกากรปรับราคาทดสอบเพิ่มขึ้น โดยเปรียบเทียบราคาหลายแหล่ง อาทิ จากเว็บไซต์ต่างประเทศ ราคาซื้อขายของเอเยนต์ ทำให้ช่องว่างระหว่างราคาเหลือเพียง 2030% จากก่อนหน้านี้แตกต่างกันถึง 100%
ก่อนหน้านี้ นายทนุศักดิ์ เล็กอุทัย รมช.คลัง ได้เรียก 3 กรมภาษี ได้แก่ กรมศุลกากร กรมสรรพสามิต และกรมสรรพากร หาแนวทางการเก็บภาษี ผู้ประกอบการนำเข้ารถยนต์อิสระ โดยให้กรมสรรพากรเรียกบริษัททั้งหมดมาตรวจสอบว่ามีการเสียภาษีเงินได้แต่ละปีถูกต้องหรือไม่
การหามาตรการเพิ่มเติมเก็บภาษีเพิ่มครั้งนี้ เพราะเห็นว่าการปรับเพิ่มราคานำเข้ารถยนต์ของเกรย์มาร์เก็ตที่ผ่านมายังไม่สอดคล้องกับความเป็นจริง โดยมีการเก็บภาษีนำเข้าได้เพิ่มขึ้นไม่กี่สิบล้านบาทเท่านั้น ขณะที่การนำเข้ารถยนต์เกรย์มาร์เก็ตสูงไม่ต่ำกว่าปีละ 1 หมื่นคันซึ่งล้วนแล้วเป็นรถราคาแพงไม่ต่ำกว่า 23 ล้านบาท คิดเป็นมูลค่ารวมกันไม่ต่ำกว่าปีละ 23 หมื่นล้านบาท
อย่างไรก็ตาม หลังการตรวจสอบพบว่า ผู้ประกอบการเกรย์มาร์เก็ตได้ตั้งบริษัทนอมินีขึ้นมาจำนวนมาก รับซื้อรถกันเป็นทอดเพื่อสร้างรายจ่ายให้มากขึ้น ทำให้การขายได้กำไรและเสียภาษีน้อย
ขณะเดียวกันก็พบว่า ผู้ประกอบการนำเข้ารถเกรย์มาร์เก็ตส่วนใหญ่มีนักการเมืองอยู่เบื้องหลังแทบทั้งสิ้น